Republica diavolilor 

O „republică a îngerilor” - adică un stat în care 
îngerii să fie cetăţeni - iată ceva absurd, sau măcar inutil. 
Căci îngerii, fiinţe generice, reuniți în cetele lor precum 
sunt instalate speciile în genuri, nu au nevoie de legi, 
proceduri şi regulamente pentru a cânta imne de slavă 
Domnului, iar armonia dintre vocile lor se formează 
spontan, fără repetiţii, dirijor şi sancţiuni aplicate celor 
indisciplinati! 

Dar poate exista o ,republica a diavolilor”? Vreau sá 
spun, cu aceasta, următoarele: presupuneti o colectivitate 
de indivizi absolut egoisti, lipsiţi de cea mai uşoară adiere 
de caritate, bunătate, altruism etc., de asemenea, lipsiţi de 
orice interesele sociale, de spirit comunitar, dacă există 
aşa ceva, pe scurt, să ne închipuim nişte fiinţe absolut 
individualiste, dotate cu un egoism absolut şi total. Să le 
mai acordăm însă acestor fiinţe, ca unor diavoli ce sunt, 
inteligenţă din belşug şi rațiune, fireşte, o rațiune rece şi 
cât se poate de logică. Intrebarea este: astfel definiti, 
diavolii noştri vor putea forma o societate? Vor putea ei 
intra în relaţii sociale reciproc avantajoase, vor avea 
comerţ, vor avea politică, partide şi coaliţii, stat cu legi, 
constituţie? Vor avea justiţie şi pedepse? Vor exista pe la ei 
drepturi „ale diavolului”? 

Teoriile „contractualiste” asupra formării societăţii şi 
statului susţin că o „republică a diavolilor” este nu numai 
cu putinţă, dar şi că, pentru a înţelege cum a luat naştere 
statul la oameni, trebuie pornit de la ipoteza „stării 
naturale”, ceea ce reprezintă exact o colectivitate de 
diavoli: mai multi indivizi absolut egoisti şi dotați cu 
inteligenţă ajung, până la urmă, să coopereze şi să încheie 
„un contract social”, deoarece preferă să-şi limiteze 
pulsiunile egoiste spontane decât să rişte anihilarea 
reciprocă, printr-un, vorba lui Hobbes, bellum omnium 
contra omnes. Rațiunea, aşadar, ar modera egoismul, l-ar 
supune unui calcul al plăcerilor şi suferințelor şi, capabilă 
să prevadă, va impune o amânare a satisfacerilor imediate 


în favoarea unor reglementări sociale de compromis. Din 
dezordinea maximă, punând în joc drept ingrediente 
numai egoismul maxim şi inteligenţa, rezultă o societate 
ordonată, sau cel puţin perfectibilă. Aşadar, nu numai că o 
republică a diavolilor ar fi posibilă, dar ea nu ar fi prea 
diferită - pot susţine contractualiştii - de republicile 
omeneşti, de vreme ce noi înşine, în „starea naturală” nu 
suntem decât nişte diavoli ceva mai bicisnici. 

Îmi propun să arăt, pe scurt, de ce o republică a 
diavolilor mi se pare, totuşi, cu neputinţă, altfel spus, de ce 
ipoteza contractualistă mi se pare insuficientă pentru a 
explica naşterea societăţii şi a statului. 

Să ne imaginăm, aşadar, două fiinţe perfect egoiste, 
dar inteligente - doi diavoli. Desigur, fiecare dintre aceste 
fiinţe are anumite nevoi; să presupunem că nevoile lor sunt 
complementare, astfel încât colaborând (să spunem, 
făcând comerţ) ele ar putea trăi mai bine decât izolate. 
Contractualismul ne spune că, într-adevăr, chiar asta s-ar 
şi întâmpla - şi anume din egoism pur cuplat cu rațiune. 
Dar să privim la diavolii noştri mai cu atenţie. 

Unul dintre ei deliberează, să zicem, dacă să schimbe 
un lucru pe care îl are în exces - să zicem smoală - cu altul 
de care este lipsit - pucioasă - care abundă însă în 
depozitul celuilalt (ambele sunt cotate drept produse 
esenţiale pe la diavoli). Fiind egoist la maximum, el vrea 
să-şi maximizeze avantajul şi va fi gata să-l înşele oricât de 
mult, dacă va putea, pe celălalt diavol, care şi el, desigur, 
doreşte acelaşi lucru. Fiind însă şi inteligent, diavolul 
nostru va ajunge la ideea unui contract social: el ar putea 
rationa, în consecinţă, astfel: dacă voi renunța la 
încercarea de a avea toată smoala şi toată pucioasa şi, 
deci, să obțin pucioasa prin forță sau înşelăciune, voi evita 
anumite riscuri decurgând din posibilitatea de a putea fi 
prins asupra faptului. Să-i propun, aşadar, celuilalt un 
contract, având in vedere că el va accepta, deoarece şi el 
face acelaşi raţionament ca şi mine. 

După părerea mea, acest proces deliberativ produs 
de o fiinţă perfect egoistă şi inteligentă este corect numai 


dacă nu considerăm că el se reduce doar la jocul raţiunii şi 
al egoismului. Într-adevăr, există în lanţul aparent strict 
raţional de mai sus un pas, la prima vedere neînsemnat şi 
uşor de neglijat, dar de care raţiunea singură nu poate da 
seama: daca, într-adevăr, calculul avantajelor si 
dezavantajelor personale este pe deplin în puterea 
diavolului, cum ar putea el şti a priori că cel dinaintea lui 
va proceda aidoma sieşi? Fără o astfel de presupunere, 
contractul social este imposibil. Am pronunţat mai sus 
cuvântul „încredere”; dar o fiinţă perfect egoistă, precum 
l-am presupus pe diavol, nu poate avea încredere în nimeni 
şi în nimic! 

S-ar putea spune că diavolul nostru are încredere în 
diavolul celălalt, deoarece ştie că şi acesta este diavol şi va 
reacționa asemănător cu el. Dar de unde ştie el aşa ceva? 
Fiind perfect egoist şi individualist, el nu poate avea niciun 
sentiment spontan de apartenenţă la o specie, sau la un 
grup. Strict raţional vorbind, s-ar putea ca cel dinaintea sa 
să aibă reacţii total diferite de ale sale - de exemplu, să fie 
un diavol masochist, care maximizează plăcerea printr-o 
anumită suferinţă, sau să fie vorba despre un înger 
deghizat în diavol, care nu are nevoie, de fapt, de smoală, 
sau să fie o fantomă de diavol, sau un diavol convertit la 
filosofie care îl pune pe celălalt la încercare etc. Rezultatul 
este că cei doi diavoli nu pot încheia un contract social şi, 
de fapt, nu pot nici măcar comunica. 

În fond, noi acceptăm diferite contracte sau 
convenţii, deoarece credem că suntem asemănători, că 
suntem, în definitiv, cu toţii oameni. Cred, prin urmare, că 
celălalt va face cutare sau cutare lucru, fiindcă şi eu, la 
rândul meu, pus în condiţiile in care este el, as face cam 
acelaşi lucru. Dar această inferentá nu se face în baza unui 
proces raţional pur şi nici în baza experienţei pure, cu atât 
mai mult cu cât egoismul pur inspiră la maxima suspiciune 
faţă de orice şi oricine. 

Şi totuşi, eu, spre deosebire de diavol, ajung să cred 
a priori ceva indemonstrabil, anume că suntem cu toţii 
asemănători, că avem reacţii similare în mare. Cred că vei 


reacționa la fel cu mine, deoarece cred că eşti la fel cu 
mine. Dar atunci când în celălalt nu vezi umanitatea 
comună - ceva ce depăşeşte individul pur - nu poţi accepta 
nicio convenţie sau contract cu el. Or, diavolii fiind egoism 
pur şi individualism pur, nu pot avea conştiinţa unei 
„diavolitäti comune”, deoarece aceasta ar presupune să 
aibă încredere unii intr-altii fără acceptul deplin al raţiunii 
sau al experienţei nemijlocite. 

Încă ceva: încheierea unui contract presupune un 
limbaj comun în care să se discute şi să se convină 
termenii contractului. Dar un limbaj comun poate exista fie 
în mod spontan, natural, fie, în mod artificial. Or, ultima 
eventualitate presupune ca limbajul să fi fost convenit în 
prealabil printr-un alt contract - un metacontract. Dar şi 
metacontractul, pentru a fi încheiat trebuie, la rândul lui, 
să fi fost descris într-un limbaj, a cărui convenire se 
supune aceleiaşi dileme, şi aşa mai departe. Nu se poate 
intra într-un contract fără un contract prealabil. In 
consecinţă, ori avem un regressus ad infinitum şi nu vom 
întâlni niciodată starea naturală, lipsa completă de 
contract, individualitätile pure, egoiste şi separate care să 
fie silite să coopereze; ori, la un moment dat, trebuie să 
acceptăm existenţa unui acord spontan, natural, neasumat 
prin contract, dar care devine temeiul oricărui contract. Ce 
înseamnă însă asta? Înseamnă că voi crede, voi spera, voi 
empatiza, voi simţi că celălalt va reacţiona într-un fel 
previzibil, nu foarte diferit de felul în care eu însumi aş 
reacționa în circumstanţele respective. Oricum, în toate 
situaţiile, agregarea socială nu se poate înţelege numai din 
jocul egoismelor şi inteligentelor. 

Pe scurt, nu poate exista o „republică a diavolilor”: 
pentru a înţelege omul social şi cel politic, peste egoismele 
inteligente, mai trebuie ceva - un minimum de încredere, 
de empatie, ori altceva asemănător - ceva vag, pesemne, 
indefinisabil. Dar se pare că tocmai un strop de vag 
desparte oamenii de diavoli. Ca şi de îngeri, de 
altminteri... 

